ཨ་ཡེ་རྡོ་རྗེ་སྐྱིད་ཀྱང་མ་ཎི་ཁང་ནས་ད་སོ་མ་ཁྱིམ་དུ་སླེབས་མ་ཐག་རེད།ཁོ་མོ་མོ་ལོ་བདུན་ཅུའི་སྟེང་གི་མི་ཡིན་ཡང་ད་དུང་དྲན་པ་གསལ་ལ་རང་ལྕོགས་ཐུབ།ཡིན་ན་ཡང་།ལོ་བཅུའི་གོད་ཆག་གི་ཁྲོད་དུ་ཁོ་མོའི་རྐང་བ་གཡོན་པ་འཐེང་བོར་གྱུར་པས་ལམ་དུ་འགྲོ་ཚེ་ལུས་པོ་གཡོན་ཙམ་གཡོན་ཙམ་བྱེད།བུ་བསྟན་པ་ཁྱིམ་དང་ཁ་བྲལ་ཞིང་ཁྱོ་བོ་ཤི་བའི་དུས་ནས་བཟུང་ཁོ་མོ་ཁྱིམ་འདིའི་བཟའ་དཔོན་དུ་གྱུར་ལ།མནའ་མ་གསེར་མོ་མཚོར་ཤ་ཇེ་ཚ་དང་སྙིང་ཇེ་ཉེར་སོང་།དེའི་དབང་གིས་གསེར་མོ་མཚོས་ཀྱང་ཤུལ་དུ་ལུས་པའི་བུ་ཆུང་རིག་ལྡན་དང་ཨ་ནེ་གཉིས་ཀྱི་ངོ་མ་ཆོད་པར་བཟོད་བསྲན་གྱིས་ཉིན་མཚན་རེ་རེར་སྙིང་ནས་ཡལ་མི་ཐུབ་པའི་ཁྱོ་བོ་ཡུལ་གང་ཞིག་ནས་ཕྱིར་ལོག་པར་རེ་སྒུག་བྱས།